Уладзімер Вуйтэк

**Ула́дзімер Ву́йтэк** (; нарадзіўся 17 лютага 1972 году, Острава, Чэхаславаччына) — былы чэскі хакейны правы нападнік. Сын трэнэра зборнай Славаччыны Уладзімера Вуйтэка.

## Кар’ера
Перад пераездам за акіян Вуйтэк два сэзоны адгуляў за клюб Чэхаславацкай экстралігі «Віткавіцы». У Паўночнай Амэрыцы дэбютаваў за клюб Заходняй хакейнай лігі «Тры-Сыці Амэрыканз», а ў сэзоне 1991—1992 рокаў згуляў дзьве гульні за клюб Нацыянальнай хакейнай лігі «Манрэаль Канадыенз», пасьля чаго вярнуўся ў «Амэрыканз». Перад наступным сэзонам Вуйтэк перайшоў у клюб «Эдмантан Ойлерз» і за два гады адгуляў у ім 70 матчаў. Падчас лякаўту 1994—1995 рокаў вярнуўся ў Эўропу, дзе выступаў за свой былы клюб «Віткавіцы», а таксама ў фінскай СМ-Лізе за «Эсят Поры».

На Чэмпіянаце сьвету 2007 року Чэхія выйшла з групы зь першага месца, а ў плэй-оф галоўным чынам дзякуючы хэт-трыку Вуйтэка перамагла Канаду, аднак ён сам у выніку некалькіх сутычак атрымаў у гэтым матчы страсеньне мозгу. Тым ня меней, у складзе зборнай ён стаў бронзавым прызэрам, а таксама быў прызнаны найлепшым гульцом і найбольш прадуктыўным гульцом (абодва — разам з Марцінам Прахазкам) ды ўвайшоў у зборную ўсіх зорак турніру.

У 1997 Уладзімер Вуйтэк вярнуўся ў НХЛ, згуляў 30 матчаў за «Тампа Бэй Лайтнінг», пасьля чаго ў яго быў выяўлены хранічны Вірус Эпштайна — Бар, з-за чаго Вуйтэк прапусьціў рэшту сэзону. Разьвітаўшыся з «Маланкамі», ён на сэзон вярнуўся ў «Віткавіцы».

У 1999 Уладзімер Вуйтэк падпісаў кантракт з «Атланта Трэшэрз». У перадсэзоннай гульні зь «Нью-Ёрк Рэйнджэрз» Вуйтэк быў траўмаваны каньком нападніка Валерыя Каменскага і адвезены ў шпіталь, дзе знаходзіўся на апэрацыі цягам 2,5 гадзінаў, цягам якіх на правую шчаку яму былі накладзеныя 100 швоў. Адгуляўшы тры гульні рэгулярнага сэзону, Вуйтэк зноў вярнуўся ў Чэхію.

У Экстралізе ён два сэзоны выступаў за праскую «Спарту», пасьля чаго меў пасьпяховы сэзон у «ХПК Хямэенліна». Трэцяе вяртаньне Вуйтэка ў НХЛ адбылося ў 2002 року падпісаньнем кантракту на адзін год з «Пітсбург Пінгвінз». Паказаўшы шматабяцальныя вынікі ў трэніровачных гульнях перадсэзонкі, ён ня здолеў адзначыцца ў рэгулярным сэзоне. Згуляўшы ў тройцы з Аляксеем Кавалёвым і Вільле Нэймінэнам пяць гульняў, у якіх аддаў адзін пас, Вуйтэк вырашыў спыніць супрацу з клюбам.

Вярнуўшыся ў Эўропу, Уладзімер Вуйтэк гуляў у чэмпіянатах Чэхіі, Фінляндыі, Расеі і Швайцарыі. Свой апошні сэзон 2006—2007 правёў за клюб чэскай Экстралігі «Ацэларжы Тршынец».

## Узнагароды
* Першая каманда ўсіх зорак Заходняй хакейнай лігі 91/92
* Трэцяя зборная ўсіх зорак Цэнтральнай хакейнай лігі 91/92
* Зборная ўсіх зорак Чэмпіянату сьвету 96/97
* Бронзавы мэдаль Чэмпіянату сьвету 96/97
* Найлепшы бамбардыр Чэмпіянату сьвету 96/97
* Найбольш выніковы гулец Чэмпіянату сьвету 96/97
* Чэмпіён чэскай Экстралігі 99/00
* Зборная ўсіх зорак СМ-Лігі 01/02
* Бронзавы мэдаль СМ-Лігі 01/02
* Гулец месяцу СМ-Лігі 01/02

## Крыніцы

## Вонкавыя спасылкі
* Статыстыка ў HockeyDB
* Статыстыка ў Eurohockey
* Статыстыка ў EliteProspects

Катэгорыя:Нарадзіліся ў Остраве
Катэгорыя:Чэскія хакеісты
Катэгорыя:Хакеісты зборнай Чэхіі
Катэгорыя:Хакеісты клюбу «Віткавіцы Стыл»
Катэгорыя:Хакеісты клюбу «Атланта Трэшэрз»
Катэгорыя:Хакеісты клюбу «Эдмантан Ойлерз»
Катэгорыя:Хакеісты клюбу ХПК Хямээнліна
Катэгорыя:Хакеісты клюбу «Хімік» Васкрасенск
Катэгорыя:Хакеісты клюбу «Северсталь» Чарапавец
Катэгорыя:Хакеісты клюбу «Манрэаль Канадыенз»
Катэгорыя:Хакеісты клюбу «Пітсбург Пінгвінз»
Катэгорыя:Хакеісты клюбу «Тампа Бэй Лайтнінг»
Катэгорыя:Чэскія хакейныя трэнэры